สรุปภาวะตลาดต่างประเทศ ประจำวันที่ 22 ก.ค. 2562
สรุปภาวะตลาดต่างประเทศ ประจำวันที่ 22 ก.ค. 2562
สรุปภาวะตลาดต่างประเทศ ประจำวันที่ 22 ก.ค. 2562
23 ก.ค. 2562

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (22 ก.ค.) โดยได้แรงหนุนจากการพุ่งขึ้นของหุ้นกลุ่มเทคโนโลยี นำโดยหุ้นแอปเปิลซึ่งดีดตัวขึ้นกว่า 2% หลังจากมอร์แกน สแตนลีย์ ปรับเพิ่มเป้าหมายราคาหุ้นแอปเปิล นอกจากนี้ ตลาดยังได้รับปัจจัยบวกจากข่าวที่ว่าทำเนียบขาวและสมาชิกสภาคองเกรสใกล้บรรลุข้อตกลงขยายเพดานหนี้ รวมทั้งปัจจัยหนุนจากการคาดการณ์ที่ว่า ธนาคารกลางสหรัฐ (เฟด) จะปรับลดอัตราดอกเบี้ยในการประชุมเดือนนี้ ขณะที่นักลงทุนจับตาผลประกอบการของบริษัทจดทะเบียนรายใหญ่ในสัปดาห์นี้ ซึ่งรวมถึงเฟซบุ๊ก อัลฟาเบท และอเมซอนดอทคอม
ดัชนีเฉลี่ยอุตสาหกรรมดาวโจนส์ปิดที่ 27,171.90 จุด เพิ่มขึ้น 17.70 จุด หรือ +0.07% ขณะที่ดัชนี S&amp;P500 ปิดที่ 2,985.03 จุด เพิ่มขึ้น 8.42 จุด หรือ +0.28% และดัชนี Nasdaq ปิดที่ 8,204.14 จุด เพิ่มขึ้น 57.65 จุด หรือ +0.71%
 
ตลาดหุ้นยุโรปปิดปรับตัวขึ้นเมื่อคืนนี้ (22 ก.ค.) โดยได้แรงหนุนจากหุ้นกลุ่มน้ำมันซึ่งปรับตัวขึ้นตามราคาน้ำมันท่ามกลางความตึงเครียดในตะวันออกกลาง ขณะที่นักลงทุนระมัดระวังในการซื้อขายก่อนการประชุมของธนาคารกลางยุโรป (ECB) ในวันพฤหัสบดีนี้
ดัชนี Stoxx Europe 600 บวก 0.13% ปิดที่ 387.74 จุด
ดัชนี CAC-40 ตลาดหุ้นฝรั่งเศสปิดที่ 5,567.02 จุด เพิ่มขึ้น 14.69 จุด หรือ +0.26% ขณะที่ ดัชนี DAX ตลาดหุ้นเยอรมันปิดที่ 12,289.40 จุด เพิ่มขึ้น 29.33 จุด หรือ +0.24% และ ดัชนี FTSE 100 ตลาดหุ้นลอนดอนปิดที่ 7,514.93 จุด เพิ่มขึ้น 6.23 จุด หรือ +0.08%
 
ตลาดหุ้นลอนดอนปิดปรับตัวขึ้นเมื่อคืนนี้ (22 ก.ค.) โดยได้แรงหนุนจากการที่หุ้นกลุ่มพลังงานปรับตัวขึ้นตามราคาน้ำมัน ท่ามกลางสถานการณ์ตึงเครียดในตะวันออกกลาง หลังอิหร่านยึดเรือบรรทุกน้ำมันของอังกฤษ ขณะที่เงินปอนด์ที่อ่อนค่าลงช่วยหนุนหุ้นกลุ่มส่งออกด้วย
ดัชนี FTSE 100 ตลาดหุ้นลอนดอนปิดที่ 7,514.93 จุด เพิ่มขึ้น 6.23 จุด หรือ +0.08%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (22 ก.ค.) ท่ามกลางความกังวลเกี่ยวกับการขนส่งน้ำมันในอ่าวเปอร์เซีย หลังเกิดเหตุการณ์อิหร่านยึดเรือบรรทุกน้ำมันของอังกฤษในช่องแคบฮอร์มุซ ขณะที่นักลงทุนจับตาการเปิดเผยรายงานสต็อกน้ำมันดิบของสำนักงานสารสนเทศด้านพลังงานสหรัฐ (EIA) ในวันพรุ่งนี้
สัญญาน้ำมันดิบ WTI ส่งมอบเดือนส.ค. เพิ่มขึ้น 59 เซนต์ หรือ 1.1% ปิดที่ 56.22 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ย. เพิ่มขึ้น 79 เซนต์ หรือ 1.3% ปิดที่ 63.26 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (22 ก.ค.) เนื่องจากสถานการณ์ตึงเครียดในตะวันออกกลางเป็นปัจจัยหนุนแรงซื้อทองคำในฐานะสินทรัพย์ที่ปลอดภัย อย่างไรก็ตาม สัญญาทองคำขยับขึ้นเพียงเล็กน้อย เนื่องจากการแข็งค่าของสกุลเงินดอลลาร์ส่งผลให้ทองคำมีความน่าดึงดูดน้อยลง
สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 20 เซนต์ หรือ 0.01% ปิดที่ 1,426.9  ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 21.6 เซนต์ หรือ 1.33% ปิดที่ 16.411 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 60 เซนต์ หรือ 0.07% ปิดที่ 852.7 ดอลลาร์/ออนซ์
สัญญาพัลลาเดียมส่งมอบเดือนก.ย. พุ่งขึ้น 20.90 ดอลลาร์ หรือ 1.4% ปิดที่ 1,529.20 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (22 ก.ค.) โดยได้ปัจจัยหนุนจากการที่นักลงทุนคาดการณ์ว่า ธนาคารกลางสหรัฐ (เฟด) จะปรับลดอัตราดอกเบี้ยลงเพียง 0.25% ในการประชุมเดือนนี้ แทนที่จะปรับลด 0.50% ตามที่มีกระแสคาดการณ์ในช่วงก่อนหน้านี้ ขณะที่เงินปอนด์ร่วงลงเนื่องจากความกังวลที่ว่า นายบอริส จอห์นสัน อดีตรัฐมนตรีต่างประเทศอังกฤษอาจจะได้รับการประกาศชื่อเป็นนายกรัฐมนตรีคนต่อไปของอังกฤษ ซึ่งจะทำให้อังกฤษมีแนวโน้มที่จะแยกตัวออกจากสหภาพยุโรป (Brexit) ในวันที่ 31 ต.ค. โดยไม่มีการทำข้อตกลง
ดอลลาร์แข็งค่าเมื่อเทียบกับเงินเยน ที่ระดับ 107.87 เยน จากระดับ 107.77 เยน และแข็งค่าเมื่อเทียบกับดอลลาร์แคนาดา ที่ระดับ 1.3112 ดอลลาร์แคนาดา จากระดับ 1.3062 ดอลลาร์แคนาดา แต่ดอลลาร์อ่อนค่าลงเมื่อเทียบกับฟรังก์สวิส ที่ระดับ 0.9816 ฟรังก์ จากระดับ 0.9825 ฟรังก์
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1211 ดอลลาร์ จากระดับ 1.1219 ดอลลาร์ ขณะที่เงินปอนด์อ่อนค่าลงแตะที่ระดับ 1.2481 ดอลลาร์ จากระดับ 1.2499 ดอลลาร์ และดอลลาร์ออสเตรเลียอ่อนค่าลงสู่ระดับ 0.7035 ดอลลาร์สหรัฐ จากระดับ 0.7043 ดอลลาร์สหรัฐ